Il-Prim Ministru Robert Abela qal li l-kwistjoni dwar l-impjieg tas-sieħba tal-Ministru għat-Turiżmu Clayton Bartolo hi magħluqa. Huwa qal li s-sieħba tal-Ministru Clayton Bartolo, Amanda Muscat kienet fl-impjieg tal-Gvern qabel bdiet ir-relazzjoni. Kompla jgħid li llum din il-persuna m'għadiex fl-impjieg tal-Gvern. Il-Prim Ministru ġie mistoqsi dwar il-ħabiba tal-Ministru Bartolo wara li ħabbar li kull ħaddiem u student f'Malta se jirċievi ċekk ta' €100 id-dar, filwaqt li l-pensjonanti u n-nies fuq il-benefiċċji soċjali se jirċievu €200. Il-Prim Ministru qal li kien hemm ħafna spin dwar din il-kwistjoni. Ilbieraħ il-kandidat indipendenti Arnold Cassola talab lill-Kummissarju għall-Istandards fil-Ħajja Pubblika George Hyzler biex jinvestiga l-aġir tal-Ministru għat-Turiżmu Clayton Bartolo u l-Ministru għal Għawdex Clint Camilleri u jiddetermina jekk dawn kisrux il-kodiċi tal-etika. Il-Prim Ministru temm jgħid li l-impjieg tal-Gvern waqaf ġimgħat qabel il-kwistjoni daħlet għand il-kummissarju għall-Istandards George Hyzler. F'Marzu tas-sena l-oħra, Cassola talab lil Hyzler jinvestiga l-għoti ta' kuntratt ta' €5,000 mill-Ministru għall-Edukazzjoni ta' dak iż-żmien Justyne Caruana lill-ħabib tagħha Daniel Bogdanovic. Il-Kummissarju għall-Istandards mitlub jinvestiga direct order għall-ħabib tal-Ministru "Il-każ ta' Clayton Bartolo mhuwiex magħluq" – PN B'reazzjoni għal dak li qal il-Prim Ministru, il-Partit Nazzjonalista (PN) qal li l-każ mhuwiex magħluq u jimplika kemm lill-Ministru tat-Turiżmu kif ukoll lill-Ministru ta' Għawdex li setgħu kienu kompliċi fi trasferimenti biex jiġi evitat aktar taħwid "bħal dak li wassal għat-tieni riżenja ta' Justyne Caruana f'sentejn". Il-PN spjega li minkejja li l-Kummissarju għall-Istandards għadu kemm intalab biex jinvestiga l-każ, Robert Abela għażel li jkompli jintimida l-istituzzjonijiet. Fl-istqarrija, il-PN saħaq li Robert Abela għandu bżonn ikun onest u jwieġeb jekk hux minnu li Muscat bdiet taħdem fil-Ministeru għat-Turiżmu wara li bdiet ir-relazzjoni tagħha mal-Ministru Bartolo. Il-PN staqsa wkoll biex il-Prim Ministru jgħid meta ġiet trasferita Amanda Muscat għall-fuq il-payroll tal-Ministeru għal Għawdex, u għaliex, kemm hi mħallsa Amanda Muscat, u kif inbidlet il-paga tagħha matul is-snin. Fl-istqarrija, il-PN staqsa wkoll jekk Amanda Muscat tagħmilx xogħol għall-Ministeru ta' Għawdex jew għadhiex tirraporta għall-Ministeru tat-Turiżmu. "Huwa minnu li hija ssekondata mill-Bank Ċentrali u b'hekk ingħatat tliet xogħlijiet fi tliet snin? X'inhuma l-kwalifiki li jagħmluha denja li tkun konsulent tal-politika kemm fil-Ministeru tat-Turiżmu u kemm ta' Għawdex?" il-PN staqsa. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook